google/wiki40b huggingface dataset:
Zodariidae

Utseende

Små, mørke, forholdsvis langbeinte edderkopper med åtte øyne. Mange etterligner maur.

Levevis

De maurlignende artene lever gjerne av maur, og etterligner den maur-arten de jakter på, ikke bare i utseende men også i atferd. Dette gjør trolig at edderkoppene kan bevege seg ut og inn av maurtuene uten å bli angrepet. De går på de bakerste tre beinparene og holder det fremste paret opp liksom maurenes antenner.

Utbredelse

Familien er utbredt så godt som over hele Jorda i områder med varm-temperert klima. I Europa mangler de i de nordligste delene inkludert Skandinavia.
Photocure

Historie

Photocure ble grunnlagt i 1993 av Radiumhospitalets Forskningsstiftelse (RF) for å kommersialisere og utvikle teknologi som var utviklet og oppdaget av forskere ved sykehuset. Professor og kreftforsker Vidar Hansson var administrerende direktør frem til 2005.
I 1997 ble den første medarbeideren ansatt i Photocure, og selskapet startet studier med Metvix, et produkt til fotodynamisk behandling av overfladisk hudkreft og forstadier til hudkreft.
I 2000 søkte selskapet om markedsgodkjenning av Metvix, og selskapet ble notert på Oslo børs. I 2000 startet Photocure kliniske undersøkelser på Hexvix. Photocure fikk markedsgodkjenning for Metvix i 2001, og tegnet en lisensavtale for Metvix med selskapet Galderma. Alle rettigheter til Metvix og lampen Aktilite ble solgt til Galderma i 2009.
I 2005 ble Hexvix godkjent i EU og lansert i Europa i 2006. Photocure kommersialiserte selv i Norden og inngikk en lisensavtale med GE Healthcare for resten av verden i 2006. Hexvix ble godkjent av FDA i USA i mai 2010 under navnet Cysview.
I september 2011 besluttet selskapet å opprette egen salgsorganisasjon i USA, og inngikk et strategisk samarbeid med Ipsen i markedene utenfor USA og Norden. 
Photocure utviklet også Visonac (fotodynamisk behandling av akne) og Cevira (fotodynamisk behandling av HPV og forstadier til livmorhalskreft), og vellykkede fase 2 kliniske studier er gjennomført for begge produkter.
I 2015 ble Cysview lansert på det kanadiske markedet i samarbeid med BioSyent Inc.

Selskapsstruktur

Photocure ASA har 70 ansatte, hovedkontor i Oslo og datterselskapet Photocure Inc. i USA. I resten av EU, Canada og Australia har Photocure etablert partnerskap.
Norgesmesterskapet i boksing 1929

Norgesmesterskapet i boksing 1929 ble arrangert 23.–24. mars av Bergen Boksekrets i Bergens Turnforenings store sal.
Kongepokalen var satt opp i weltervekt og ble vunnet av Olav Frønsdal.
The Fappening

The Fappening eller Celebgate er en betegnelse på hendelsen der ca. 500 private bilder av ulike kjendiser ble lagt ut på nettstedet 4chan 31. august 2014. Bildene var for det meste av kvinnelige kjendiser og på de fleste bildene var kjendisene avbildet nakne. Bildene ble spredd raskt på nettsider og sosiale nettverk som nettverk som Imgur og Reddit. Bildene ble sannsynligvis innhentet via et sikkerhetshull i Apple-tjenesten iCloud. Apple har senere bekreftet at hackeren(e) som er ansvarlig for lekkasjen hadde fått tak i bildene via phishing og «brute force»-angrep som gjetter brukernavn og passord.
Hendelsen, ble av medier og internettbrukere omtalt som «Celebgate» og «The Fappening» (et teleskopord av ordene «fap», et slanguttrykk for mannlig onani, og 4chan sitt uttrykk «It's happening»-meme), ble møtt med variert reaksjon fra media og andre kjendiser. Kritikerne mente at fordelingen av bildene var en stor invasjon av privatliv for kjendisene.
Kapteinløytnant

Kapteinløytnant er en offisersgrad i Sjøforsvaret mellom løytnant og orlogskaptein. Graden tilsvarer kaptein i hæren.
Det var tidligere også en grad i Hæren.
Chris Daughtry

American Idol

Chris prøvesang for American Idol i Denver, Colorado med sangen «The Letter» av The Boxtops. Han gikk videre, mot Simon Cowell sin stemme, Paula Abdul og Randy Jackson stemte for. Han kom på fjerdeplass i konkurransen og ble eliminert 10. mai 2006.

Etter American Idol

Chris fikk platekontrakt med RCA Records etter American Idol, og han startet bandet Daughtry med seg selv som vokalist. Debutalbumet Daughtry ble utgitt 21. november 2006 solgte over 1 million eksemplarer på 5 uker, som er det raskest selgende debutalbum for en rockeartist i historien. Musikkalbumet kom på førsteplass på Billboard Top 200 etter 9 uker. Det er den fjerde mestselgende i albumet i American Idol-historien etter Kelly Clarkson, Carrie Underwood, og Clay Aiken. Albumet solgte mer enn 4,6 millioner eksemplarer, mer enn vinneren av American Idol samme sesong (Taylor Hicks). Billbord kåret albumet til det mestselgende musikkalbum i USA i 2007.
Ptychodesthes

Utseende

Middelsstore (15-25 millimeter), blanke gullbasser. Hannen har ingen påfallende utvekster på hodet. Kroppen er ganske jevnbred, oftest grønn men kan være skinnende fiolett. Dekkvingene har tre opphøyde lengdelister.

Utbredelse

Slekten er utbredt i Afrika.
Kartotek

Et kartotek er et mellomstadium mellom et arkiv og et register. Kartoteket besto opprinnelig av kartongkort, med standardiserte rubrikker som utvidet kapasiteten til registeret, som var en liste over hva som ble tilført arkivet. Registeret ble gjerne ført fortløpende og kronologisk i egen bok. Det ble oppfunnet av Carl von Linné.
Avhengig av sammenheng, kunne det lages flere kartotekkort til samme registertilføyelse, slik som med bibliotekenes kartotek, som gjerne hadde ett kort med forfatter, ett med boktittel - og gjerne med klassifikasjons- (fag-)nummer i tillegg. Kortformen gjorde det noenlunde enkelt å bla seg fram dit en ville.
De fleste kartoteker er i dag lagt inn i EDBsystemer, der en kan trekke ut lister og andre former for oversikter ved hjelp av rubrikksystemer - eller, slik som i WP, kategorier og ordsøk.
I en overgang fra manuell til elektrisk kortsortering, bruktes hullkort og kort med hakk eller hull i kantene. Disse forenklet sorteringsprosessen, som dermed lot seg gjennomføre ved hjelp av en strikkepinne i rett hull. IBMs regnesentraler brukte også hullkort rundt 1970.
Paralissoeme

Utseende

En middelsstor, slank, brunrød trebukk. Antennene er tynne og betydelig lengre enn kroppen. Pronotum er tønneformet, dekkvingene parallellsidige med en kort, svart lengdestripe nær ytterkanten i den bakre halvdelen, kraftig punkterte. Beina er middels lange, lårene litt fortykkede med mørk spiss.

Levevis

Larvene lever i død ved, mest av løvtrær.

Utbredelse

Arten lever i Fransk Guyana.
Norgesmesterskapet på ski 1929

Hovedlandsrennet (NM) på ski 1929 ble arrangert på Kongsberg fra 7. til 10. mars 1929. Bare menn deltok.
Arkesilaos III av Kyrene

Arkesilaos III av Kyrene (gresk: ο Αρκεσίλαος; virksom på 500-tallet f.Kr.) var den sjette greske konge av Kyrene og Kyrenaika, et rike i antikken i Nord-Afrika i dagens Libya.

Slekt

Arkesilaos var et medlem av det battiaske dynasti som strakte seg tilbake til den første konge av Kyrenaika og grunnleggeren av Kyrene, Battos I. Han var sønn av Battos III og dronning Feretima. Hans søster var prinsesse Ladike som ble gift med egyptiske farao Amasis II. Arkesilaos' besteforeldre på farssiden var dronning Eryxo og kong Arkesilaos II.

Liv og virke

Da hans far døde i 530 f.Kr. ble Arkesilaos den neste kongen. I 525 f.Kr. underla han seg frivillig Perserriket, formelt ved å inngå en allianse med Kambyses II av Persia etter at perserkongen hadde erobret og underlagt seg Egypt, som lå rett øst for Kyrenaika.
Herodotos har beskrevet Arkesilaos som preget av «mye bråk». I tiden 518 f.Kr. kunne han ikke lenger akseptere de konstitusjonelle endringene som hans far og lovgiveren Demonax hadde innført, et styre basert på et senat med representanter fra de fremste menn i Kyrene. Han krevde tilbakeføring til sine nedarvet rettigheter. Arkesilaos fikk støtte fra sin mor. Det brøt ut borgerkrig hvor Arkesilaos ble beseiret og måtte flykte utenlands. Han gikk i land på den greske øya Samos. Hans mor flyktet til hoffet til den greske kong Euelthon i Salamis på Kypros for å be om militær hjelp, noe kongen avslo. Isteden ga han henne gaver mer passende for en kvinne.
Pa Samos rekrutterte Arkesilaos folk til en hær ved å love dem jord og eiendommer i Kyrenaika. Etter at han hadde samlet en hær, reiste han til orakelet i Delfi for å spørre om Kyrenaikas framtid. Prestinnen fortalte ham at det ville være et kongedømme i Kyrene i åtte generasjoner under fire herskere ved navn Battos og fire under navnet Arkesilaos, og rådet ham å ikke forvente noe mer enn det. Hun rådet ham også om behandle borgerne i Kyrene med vennlighet, hvis ikke ville de vende seg imot ham. Det var et råd som Arkesilaos ikke ville høre.
Med sin nye hær vendte Arkesilaos tilbake til Kyrenaika og erobret Kyrene. Han drev sine motstandere ut av byen og i landsforvisning. Hans soldater fikk tildelt jordeiendommer.

Død

En gang rundt 515 f.Kr. besøkte Arkesilaos byen Barka med sin svigerfar, en libyer ved navn Alazir, og som var guvernør av Barka. Noen av de kyrenere som var blitt forvist overfalt de to mennene og stakk dem ned. Arkesilaos ble gravlagt i Kyrene ved siden av sine forfedre.
Herodotos hevder at Arkesilaos var i slekt med sin svigerfar Alazir, men navnet på hans datter er ikke nevnt. Med denne datteren hadde Arkesilaos et barn, en sønn som het Battos IV, slik tradisjonen tilsa. Feretima styrte Kyrenaika for en tid, men etter hennes død ble Battos IV konge i slutten av 515 f.Kr.
Hyposcada

Utseende

Små, spinkle sommerfugler med avrundede vinger og tynn kropp. Disse artene er vanligvis varselfarget i oransje, gult og svart.

Levevis

Larvene lever på giftige planter i familien Gesneriaceae. De bruker giftstoffenre fra plantene til å beskytte seg mot fiender, også de voksne sommerfuglene er giftige. Fargemønstrene signaliserer denne giftigheten. Dette er årsaken til at så mange av disse artene er temmelig like hverandre (og nokså like på noen ubeslektede sommerfugler) – de giftige artene sender et felles, tydelig signal til fugler og andre rovdyr som kunne tenkes å spise dem.
Vannscooter

En vannscooter er en sjøgående farkost som føreren står eller sitter på. Scooterne har innenbordsmotor som driver et vannjetaggregat som sørger for fremdrift og styring.
De fleste vannscootere er beregnet for én til tre personer. Det finnes vannscootere med motoreffekt opp til 315 hk, topphastighet på 110 km/t og med tankkapasitet på 95 liter. Først og fremst brukes vannscootere til rekreasjon og som fritidssyssel.
I en rekke land er det etablert forbudssoner eller andre restriksjoner for bruk av vannscooter (for eksempel Sverige, Tyskland, Frankrike, Italia, Brasil). Dels er årsaken støy og fart, dels av hensyn til dyreliv, badegjester og sikkerhet for sjøfarende generelt. Båtførerbevis eller liknende føreropplæring er også obligatorisk i flere land (for eksempel USA, Frankrike, Italia, Tyskland).

Sverige

Reglene for kjøring av vannscooter i Sverige er i forordning (1993:1053) om användning av vattenskoter. I forordningen angis det at vannscooterkjøring kun er tillatt i almenne farleder og i områder der länsstyrelsen har vedtatt unntak fra det generelle forbudet. Reglene trådte i kraft den 1. januar 1994 og begrenset kraftig anvendelsen av det som da hovedsakelig ble kalt jetski (med såkalt synkende skrog). Da forordningen ikke var forenlig med EUs prinsipper ble den 2004 i skrevet om. Vannscootere kan deretter formelt kun kjøres i almen farled og i områder som er godkjent av länsstyrelsene. Eksempelvis er det i Stockholms län tillatt å kjøre vannscooter innenfor 300 meter fra almen farled, men ikke innenfor 100 meter fra land. Overtredelser av reglene er belagt med bøter. I en dom fra juni 2009 konstaterte EU-domstolen at den svenske vannscooterloven ikke utgjør noe handelshinder så lenge det er avsatt områder for vannscooterkjøring. Etter EU-domstolens dom den 4. juni 2009 kom spørsmålet igjen opp i Luleå tingsrätt som tidligere hadde hatt en sak der to personer ble tiltalt for kjøring av vannscooter på forbudt område. Tiltalen ble kjent ugyldig med henvisning til at Norrbottens län på det aktuelle tidpunktet ennå ikke hadde avsatt noe område for vannscooterkjøring. Dermed uteble det prejudikat som politiet og Kustbevakningen hadde etterlyst. Hugo Tiberg, professor emeritus i sjørett, anser at den begrensende loven er ugyldig uansett om områder er avsatt eller ikke. Tiberg støtter oppfatningen om at såkalte sittmaskiner fullt ut skal likestilles med øvrige båter, men at et regelverk er nødvendig for maskiner med synkende skrog (såkalte ståmaskiner).
Den 25. mars 2011 bekreftet Kustbevakningen på sin nettside den uklare rettssituasjonen rundt vannscootere og at man fra 2011 (som sesongen 2010) og inntil videre ikke kommer til å rapportere noen anvendelse av disse overhode. Derimot at man kan bli rapportert i henhold til den praksis som gjelder for øvrig sjøtrafikk.
Porsche 114

Historie

Etter å ha designet Volkswagen Boble for tyske myndigheter ønsket Ferdinand Porsche å bygge en sportsbilutgave for Volkswagen. Internt var prosjektet kjent under navnet Porsche Type 64, og bilen skulle utstyres med et strømlinjeformet karosseri i aluminium og en 1,5 liters V10-motor basert på Volkswagens opprinnelige 1,0-liters motor. Toppfarten skulle være minst 160 kilometer i timen, og meningen var at bilen hovedsakelig skulle bygges på Volkswagen-deler, men på grunn av en bestemmelse i tysk lovgivning var det ikke tillatt å selge statsproduserte deler til private selskaper.

Utvikling

I 1938 hadde Porsche gitt opp å få til en avtale med Volkswagen om levering av deler til Type 64. Ferdinand og sønnen Ferry Porsche bestemte seg for å redesigne bilen fra grunnen av, med tanke på egen produksjon. Dette ville dermed ha blitt den første bilen produsert av Porsche selv. Modellen ble kjent under navnet Type 114 eller F-Wagen, og var ganske annerledes fra Type 64. Bilen kom aldri så langt som til prototype-stadiet, men alle tegninger ble ferdige, og inkluderte blant annet en nyutviklet vannkjølt V10-motor som skulle midtmonteres, i motsetning til Volkswagens hekkmonterte motor. Bilen skulle få trommelbremser på alle fire hjul, og karosseriet, som minnes om en lavere, strukket og strømlinjeformet Volkswagen, skulle fremstilles i aluminium.
Porsche hadde et stort ønske om å starte produksjon av bilen, men på grunn av interne spenninger og dårlig økonomi ble prosjektet droppet. Ved å selge deler av designet til Volkswagen klarte Porsche å redde deler av investeringene.
William Whiting

William Whiting (født 1825, død 1878) var en engelsk forfatter og salmedikter. Han er best kjent for salmen «Eternal Father, Strong to Save» (norsk: «Du evig sterke Gud og Far») som han skrev i 1860. Salmen blir ofte kalt for «marinesalmen», og ble brukt av Royal Navy i gudstjenester. Den har senere også blitt tatt i bruk av den amerikanske marinen. Sangen er også med i Norsk Salmebok og Norsk salmebok 2013.
Han ble født i Kensington i England, og gikk på skole på Chapham og Winchester College. På grunn av sine musikalske evner ble fikk han tittelen master ved Winchester College Choristers' School. Selv om han er best kjent for «Eternal Father, Strong to Save», gav Whiting også ut to samlinger med poesi: Rural Thoughts (1851) og Edgar Thorpe, or the Warfare of Life (1867). Han døde i Winchester.
Mannen som alle ville myrde

Handling

Den velstående forretningsmannen Vilhelm Gerner setter med et forfalsket telegram i gang en aksjespekulasjon som ruinerer hans venner Smith og Grå, slik at førstnevnte begår selvmord. Gerners brutalitet går også ut over hans unge hustru Elsa.
En dag finner man Gerner myrdet i sin villa og en jakt på morderen starter. Utredningen slår fast at det hele ikke dreier seg om ett mord, men om et vådeskudd, noe som dog ikke skal vise seg å stemme. Den virkelige morderen er Elsas far, kunsthandler Berger.
Gant

Historie

Bernard Gantmacher ankom New York i 1914 som en jødisk immigrant fra Ukraina. Gantmacher var ansatt på en konfeksjonsfabrikk og sydde skjortekrager mens han studerte til å bli farmasøyt. Etter at Gantmacher kom tilbake fra militærtjeneste under den første verdenskrig, grunnla han Par-Ex Shirt Company med forretningspartneren Morris Shapiro. I april 1949 ble Gant-merket utgitt. I 1968 solgte Gant-brødrene selskapet til Consolidated Foods, men ble værende i selskapet. I 1971 utgav selskapet den første kolleksjonen med fritidstøy, og i 1974 ble Rugger-merket utgitt.
I 1995 kjøpte Phillips-Van Heusen opp Gant-merket i USA fra en produsent av fritidstøy som gikk konkurs, Crystal Brands, Inc. I 1997 åpnet Gant sin første butikk i USA. Phillips-Van Heusen solgte Gant-driften i 1999 til det svenske selskapet Pyramid Sportswear for 71 millioner dollar. Pyramid Sportswears oppkjøp av Gant, som ble Gant Pyramid Aktiebolag, gjorde Gant til et globalt merke. Våren 2006 ble Gant et offentlig selskap og ble oppskrevet i Stockholm-børsens O-liste til det ble oppført på nytt den 20. mars 2008, når det ble kjøpt opp av den sveitsiske forhandlergruppen Maus Frères.
Lotongus

Utseende

Middelsstore (vingespenn ca. 45-50 millimeter), slankvingede, brune smygere. Vingene kan ha små, hvite flekker og hvite eller gule tverrbånd, bakvingens underside kan være hovedsakelig gul.

Levevis

Larvene lever på palmer.

Utbredelse

Slekten er utbredt i Sørøst-Asia.
Visuell roman

En visuell roman (ビジュアルノベル bijuaru noberu) er en form for interaktivt videospill, som har sitt opphav i Japan tidlig i 1990-årene, som i all hovedsak tar i bruk statisk grafikk, som oftest en kunststil inspirert av anime eller manga, eller noen ganger realfilmbilder. Disse spillene har minimalt gameplay, og spilleren behøver som oftest bare trykke på henvist knapp for å lese videre og fortsette spillet. 
Innen japansk terminologi, er det et skille mellom visuelle romaner (ofte forkortet NVL), som hovedsakelig dreier seg rundt historiefortelling og har lite eller ingen interaksjon fra spilleren, og eventyrspill (ofte forkortet AVG eller ADV), som tar i bruk problemløsning og andre former for spilling. Dette skillet er vanligvist tap utenfor Japan, hvor begge typene bare kalles for visuelle romaner. Begge typene er hovedsakelig populære i Japan, hvor spill innenfor denne sjangeren gjorde opp nesten 70% av spillene japanske PC-spill sluppet ut i 2006.
CARIFTA Games 2011

Austin Sealy Award

Austin Sealy Award deles ut til den utøveren som har utmerket seg mest, enten i form av rekorder og resultater, eller prestasjonene sammenlignet med andre medaljevinnere. Prisen gikk til Anthonique Strachan, etter at hun vant to gullmedaljer (100 meter og 200 meter) i U20-klassen og tangerte Veronica Campbells mesterskapsrekord på 200 meter.

Medaljeoversikt

Resultatene ble publisert på hjemmesidene til CARIFTA Games 2011 og på World Junior Athletics History.
Apple Park

Historie

I april 2006 erklærte Apples daværende direktør Steve Jobs til bystyret i Cupertino at Apple hadde kjøpt opp ni sammenhengende eiendommer for å bygge et campus nummer to, kalt Apple Campus 2. Bygningen ble tenkt ut av Jobs, og designer av Norman Foster. Jobs tok Foster til den katedral-aktige bygningen på Disney Pixar-campuset i Emeryville, som Jobs designet selv med det formål å holde alt under samme tak. Han brukte en betydelig del av de siste to årene før han døde i oktober 2011 på prosjektet.
Innkjøp av de nødvendige eiendommene ble gjort gjennom selskapet Hines Interests, som i hvert fall i noen tilfeller ikke avslørte til selgeren at det var Apple som ville ende opp som eier. Philip Mahoney, en partner hos en lokal eiendomsmegler, bemerker at dette er vanlig praksis når man forsøker å ordne kjøp av sammenhengende landområder bestående av flere eiendommer med separate eiere, for å hindre kostnadene fra å skyte i været, og for å ikke avsløre selskapets planer for konkurrenter. Blant selgerne av eiendommene var blant andre SummerHill Homes (en tomt på 3,2 hektar) og Hewlett-Packard (tre bygninger av deres campus i Cupertino).
Fram til april 2008 hadde ikke Apple søkt om de nødvendige byggetillatelsene, så det ble estimert at prosjektet ikke ville være ferdig i 2010, som opprinnelig var planlagt. I november 2010 avslørte San Jose Mercury News at Apple hadde kjøpt 40 hektar til, som ikke lenger var i bruk av HP Inc., like nord for Pruneridge Avenue. Dette området pleide å være HPs campus i Cupertino, før det ble flyttet til Palo Alto.
Den 7. juni 2011 presenterte Steve Jobs detaljene rundt designet av bygningene og området rundt til Cupertinos byråd.
15. oktober 2013 vedtok byrådet Apples planer enstemmig, etter er seks timer lang debatt. Like etter begynte rivningsarbeidet for å kjøre området klart til konstruksjon.
Den 22. februar 2017 annonserte Apple at det offisielle navnet på området skulle være "Apple Park", og at auditoriet skulle bli kalt "Steve Jobs Theater".
Oppstarten var opprinnelig ventet 2013, med en åpning i 2015, men prosjektet opplevde forsinkelser, og startet først i 2014. Området åpnet i april 2017, på tross av fortsatt konstruksjonsarbeid.
Den første hendelsen på Apple Park ble holdt den 12. september 2017, i Steve Jobs Theater.
Lars Borgersrud

Utdannelse

Lars Borgersrud tok hovedfag i historie ved Universitetet i Bergen i 1975, og doktorgrad ved Universitetet i Oslo i 1995. Tema for doktorgradsavhandlingen var «Wollweber-organisasjonen i Norge».

Historiker

Han har særlig hatt norsk militær- og krigshistorie som forskingsfelt og har utgitt flere bøker og avhandlinger som har utløst debatt og kastet nytt lys over norsk historie i tilknytning til den andre verdenskrig. Borgersrud debuterte som forfatter i 1977 ved å gi ut sin hovedfagsoppgave, som hadde fått publiseringsforbud (ifølge Borgersrud selv ble han truet med tiltale om oppgaven ble offentliggjort), under pseudonymet Ottar Strømme. Da han avslørte NS-bakgrunn for mange ledende norske offiserer ble han nektet adgang til Riksarkivet (på initiativ fra Hjemmefrontmuseet ifølge ham selv). Han klaget på avgjørelsen fikk igjen tilgang til arkivet. Borgersrud har vært opptatt av Osvald-gruppen og partisanene i Finnmark som han mener bør få oppreisning. Ifølge Borgersruds forskning planla norske myndigheter å sende 9000 krigsbarn til Australia.
Borgersrud kom med i den norske ml-bevegelsen, og var medlem av AKP  fra 1973 til 1997. Etter hovedfaget ble han fabrikkarbeider på Jøtul der han også var aktiv i fagforeningen. Under den ulovlige streiken ved Jøtul i 1976, satt Borgersrud i streikekomitéen.  
I 1989 ble han disponent for avisen Klassekampen, noe han var frem til 1991.
På 1980-tallet var Borgersrud også aktiv i Arbeidsløses forening. I april 1990 reiste han til Fevik for å demonstrere mot Folkebevegelsen mot innvandring som holdt møte der. Borgersrud sto i fremste rekke og ble slått i hodet av Arne Myrdal.
Han var statsstipendiat fra og med 2010 til og med 2016.
Han er far til rapperne Aslak Borgersrud og Elling Borgersrud.
NixOS

NixOS er en uavhengig Linuxdistribusjon som fokuserer på konfigurasjonsstyring. Den er basert på pakkesystemet Nix, bruker en deklarativ konfigurasjon og tillater sikre systemoppgraderinger.
NixOS startet som et forskningsprosjekt, men ble etterhvert et fullt funksjonabelt og brukbart operativsystem.
NixOS er  DevOps-vennlig og har dedikerte verktøy for distribusjon. 
Første versjon ble lansert i 2003. Nyeste versjon er nixos-18.09, som ble lansert 18. oktober 2018.
Filadelfia Mysen

Filadelfiakirken Mysen er en kristen frikirkelig menighet på Mysen, i Eidsberg i Østfold. Menigheten er tilsluttet den norske pinsebevegelsen. Filadelfiakirken Mysen ble stiftet i 1944. 
Menigheten har 152 medlemmer, medregnet tilhørige, det vil si barn av døpte medlemmer. For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Filadelfiakirken Mysen er engasjert i misjonsarbeid og støtter norsk pinsemisjons arbeid i India, Bolivia, Estland, Sentral-Asia og Kaukasus. Menigheten støtter arbeidet til misjonær Dag Moseid. 
Fra menigheten ble etablert i 1944, har den støttet barnehjemmet, Chopda i India. Misjonærekteparet Clara og Leif Lerberg hadde sitt arbeide her fra 1933 til 1991. Siden overtok Winnie og Kjell Guldbrandsen sammen med Laila og Leif Wiik. Fra 1986 støtter menigheten Barnelandsbyen i Bolivia. Olav Nygård er menighetens representant. I 1997 startet menigheten sitt misjonsarbeid med årlige bibelskoleseminar for å trene nasjonale ledere i Kaukasusområdet.